

**TLAČOVÁ SPRÁVA**

**Prípravná fáza participatívneho procesu projektu revitalizácie mestského parku sa skončila, nasledujú informačno-odborné aktivity**

Banská Bystrica, 18. február 2022

**Prípravná a plánovacia fáza participatívneho procesu, ktorého výsledkom bude revitalizácia Mestského parku na Tajovského ulici sa skončila. Mesto spolu s aktívnymi obyvateľmi a odbornými útvarmi MsÚ absolvovali v priebehu decembra a januára niekoľko dôležitých stretnutí. Okrem diskusie, nastavovania a plánovania aktivít participatívneho procesu, sieťovali aj dôležitých aktérov, ktorí by nemali chýbať počas všetkých navrhovaných aktivít. Cieľ majú spoločný – pripraviť kvalitný návrh obnovy obľúbeného miesta stretávania sa Banskobystričaniek a Banskobystričanov, vytvoriť z parku bezpečný zelený priestor rešpektujúci potreby obyvateľov i požiadavky pamiatkarov, s ohľadom na klimatické zmeny.**

Pri príprave participatívneho procesu sa úvodná fáza zamerala na vytvorenie priestoru pre spoluprácu aktívnych obyvateľov s odbornými útvarmi mestského úradu. Jednotlivé aktivity, ktoré mali pracovno-vzdelávací charakter zároveň slúžili aj na budovanie kapacít zamestnancov MsÚ v oblasti participácie v zmysle akčného plánu Otvoreného vládnutia, ku ktorému sa mesto hlási. V spolupráci s partnerskou organizáciou, Dialogue Centre n. o. sa následne samospráva pustila do ďalších aktivít. Dôležité bolo vybudovať a zosieťovať personálne kapacity, nastaviť metodiku, zapojiť do celého procesu rôzne skupiny a odborníkov z viacerých oblastí. Dizajnovanie participatívneho procesu pokračovalo dopĺňaním a navrhovaním zaujímavých aktivít, vytvorením časovej osi a nastavovaním komunikácie.

„*Počas online stretnutí sme sa viacerí zhodli, že je dôležité identifikovať vízie, funkcie a hodnoty parku, potreby obyvateľov, ale aj limity, v ktorých sa môžeme pohybovať vzhľadom na to, že ide o národnú kultúrnu pamiatku. Zároveň je nevyhnutné zvyšovať povedomie ľudí o histórii mestského parku, informovať obyvateľov, čo park ponúka, aký má potenciál, čo všetko sa v ňom dá robiť, ale aj o jeho dôležitých funkciách, napr. environmentálnej*. Kvalitný *participatívny proces nám tiež môže priniesť skvalitnenie vzájomných vzťahov v meste*,“ hovorí Soňa Kariková, koordinátorka pre participáciu a otvorené vládnutie MsÚ v Banskej Bystrici.

Súčasťou druhej etapy budú od marca do mája konkrétne aktivity participatívneho procesu určené pre odborníkov a širšiu verejnosť. Informačné a vzdelávacie podujatia poukážu na minulosť mestského parku, ochranu pamiatok, nevyhnutné procesy zo strany mesta či zavádzanie zelenej a modrej infraštruktúry v súvislosti so zmenami klímy, pri rešpektovaní usmernení pamiatkarov. V rámci tejto fázy pribudnú v mestskom parku informačné stojany, plánuje sa edukačné stretnutie s odborníkmi na pamiatky a históriu parku, diskusia s Krajským pamiatkovým úradom v Banskej Bystrici o limitoch obnovy parku, online stretnutia a prechádzky v parku s odborníkmi na zeleň a pod.

„*Pôjde o aktivity* *zamerané na zisťovanie hodnôt mestského parku, potrieb obyvateľov a vytváranie ich vzťahu k parku. Zachovanie hodnôt národnej kultúrnej pamiatky, ako aj funkčný ekosystém parku sú základ, ktorý by však nemal obmedzovať jeho atraktivitu. Aby sme vedeli vytvoriť spoločný priestor, je pre nás dôležité poznať a pochopiť potreby rôznych skupín, ktorí ho radi využívajú – dôchodcov, športovcov, ľudí s hendikepom, rodín s deťmi, študentov a pod. Túto fázu budeme realizovať formou fokusových skupín, rozhovormi s návštevníkmi parku, ale aj prostredníctvom tematických dní,*“ dopĺňa Eva Mazancová z partnerskej organizácie mesta Dialogue Centre n. o.

**Spoznajme spoločne mestský park**

Najnovšou aktivitou samosprávy je výzva obyvateľom, aby poskytli prípravnému tímu participatívneho procesu **do 18. marca 2022** súkromné alebo zdedené fotografie, kresby či príbehy o vzniku parku a jeho vývojových etapách, ako kedysi fungoval, kto sa v ňom stretával, na čo slúžil, a čo všetko za viac ako 150 rokov od samotného založenia „zažil“. Zároveň sú vítané osobné príbehy pamätníkov, starousadlíkov, ale aj súčasných užívateľov parku. „*Zo všetkých zozbieraných materiálov plánujeme uskutočniť niekoľko informačno-vzdelávacích aktivít. Sme presvedčení, že aj vďaka nim všetci spoznáme ducha mestského parku a prinavrátime mu raz podobu, akú si zaslúži*,“ dopĺňa Soňa Kariková, koordinátorka pre participáciu a otvorené vládnutie MsÚ v Banskej Bystrici.

V prípade, že sa chcete podeliť o materiál súvisiaci s Mestským parkom na Tajovského ulici v Banskej Bystrici, posielajte nám ho e-mailom na ic@banskabystrica.sk, poštou na adresu: Informačné centrum, Námestie SNP 1, alebo osobným doručením do Informačného centra v priestoroch Radnice na Námestí SNP 1. Ak sa rozhodnete pre poslednú možnosť, všetky zapožičané materiály vám budú po skončení jednotlivých aktivít vrátené.

Pravidelné informácie nájdete na [www.banskabystrica.sk](http://www.banskabystrica.sk), [FB Mesto Banská Bystrica](https://www.facebook.com/banskabystricamesto), FB [Iniciatíva pre lokálne otvorené vládnutie v Banskej Bystrici](https://www.facebook.com/ogplbb/) a Instagrame mesta Banská Bystrica.

Mestský úrad Banská Bystrica

www.banskabystrica.sk